**נימרוד לב** (נולד ב-2 באוגוסט 1970) הוא יוצר, מוזיקאי, אקטיביסט ונציג ציבור ישראלי.

ביוגרפיה
--------

נימרוד לב גדל במשפחה מוזיקלית. אמו היא הפסנתרנית נעמי לב. אחיו הוא הפסנתרן הבינלאומי פרופ' תומר לב, ששימש כמנהל הראשון של בית הספר למוזיקה ע"ש בוכמן-מהטה באוניברסיטת תל אביב.

את ילדותו העביר בירושלים.

כשהיה לב בן 11, נהרג אחיו אדי (דוד) לב, טייס קרב בחיל האוויר, בהתרסקות מטוסו. ב-2013 פרסם לזכרו את השיר "אחי הגדול". אדי היה הראשון שלימד את נימרוד לנגן בגיטרה.

בפברואר 2013 נישא לב לבת זוגו נועה בנוש. בשנת 2022 פרסם שהחל לשמור שבת.

### פעילות ציבורית

לב משמש כנציג ציבור במסגרות שונות. היה חבר במליאת רשות השידור, חבר ועדת האתיקה ויו"ר ועדת מדיה דיגיטלית וטכנולוגיה של מוסדות הרשות ממרץ 2011 ועד ספטמבר 2014.
מ-2012 מכהן כחבר הוועד המנהל של התזמורת הסימפונית ירושלים.

קריירה
------

כבר בגיל צעיר למד נימרוד לב לנגן על כלים שונים כמו כינור, צ'לו, גיטרה ופסנתר. לב הוא בעל השכלה מוזיקלית מקיפה ובוגר בית הספר לאמנויות ע"ש תלמה ילין בהתמחות בנגינת גיטרה קלאסית. לב החל להופיע בקונצרטים כגיטריסט קלאסי, אך לאחר תום שירותו הצבאי פנה לב ליצירת מוזיקת רוק והופיע כמה שנים במועדונים ברחבי הארץ במסגרת להקות שונות שהקים כמו "נערת החודש".

לב היה חבר בצוות ההקמה של חברת החדשות של ערוץ 2 והשתתף בצוות המסקר את האירועים בעזה. ב-1998 הוציא נימרוד לב את אלבומו הראשון, "אין חלום אחר" בהפקתו של חמי רודנר. כל השירים באלבום נכתבו והולחנו על ידי לב מלבד "7 שורות על פלא הירקון" שהלחין לטקסט של המשורר רוני סומק. מתוך האלבום יצאו הסינגלים "רץ אל תוך הים", "כשתלכי", "עפיפון" ומה שהפך להיות הסינגל הבולט מהאלבום "זה כל הקסם", דואט של נימרוד לב והשחקנית אורלי פרל שהיו בעבר בני זוג אך היו כבר פרודים באותה תקופה. השיר צעד 6 שבועות במקום הראשון במצעד השבועי של רשת ג', ולאחר מכן זכה בתואר "שיר השנה" הן במצעד הפזמונים העברי השנתי של רשת ג' והן במצעד הפזמונים העברי של גלי צה"ל, והביא לשניהם פרסום רב. לב זכה בתואר "תגלית השנה" במצעד. ב-1999 הופיע לב עם דויד ברוזה במצדה בהופעה שהוקלטה ויצאה באלבום "מתחיל לנשום", ממנו התפרסם ביצוע משותף שלהם לשיר "אל תשאלי אם אני אוהב". לב חימם את הופעתיה של סוזן וגה ויצא לסיבוב הופעות עם שירים מאלבומו. באותה שנה זכה בפרסים רבים, ביניהם "שיר השנה" בטקס פרסי תמוז ובטקס פרסי נוצת הזהב של אקו"ם, ובנובמבר 2000 קיבל אלבום פלטינה על מכירות אלבומו. "זה כל הקסם", על פי פרסומי אקו"ם, הוא השיר השלישי המושמע ביותר בעשור הראשון של המילניום.

בתחילת 2001 הוציא לב את אלבומו השני, "מציאות הפוכה", שכלל את הלהיטים "ימים טובים" (שדורג במקום ה-10 במצעד השנתי של גל"צ ובמקום ה-15 במצעד השנתי של רשת ג' של אותה שנה) ו"כדורים פורחים". בעקבות רצונו בקריירה עצמאית, ללא תכתיבים מסחריים ובעקבות טענתו על ניצול של האמנים מצד חברות התקליטים, עזב לב לאחר מאבק מתוקשר את חברת "הד ארצי" (שפשטה את הרגל שנה מאוחר יותר ונמכרה לחברת אן-אם-סי) ופצח בקריירה עצמאית.

### RBS

בעקבות זאת נחשב נימרוד לב לאמן הישראלי הראשון שפנה להיות אמן עצמאי (אינדי) מבחירה. בעקבותיו באו אמנים נוספים וכתוצאה מכך שינתה תעשיית המוזיקה הישראלית את פניה. המונופול של חברות התקליטים הגדולות (המייג'ורים) נפתח לתחרות חופשית של אמנים ומפיקים עצמאים.

בהמשך שנת 2001 יצא "Starlight Flies", הסינגל הראשון של ההרכב Rhythm Beating Silence - RBS, בו חבר נימרוד לב עם אירית ועם יניב שנק, במסגרת "טאלה הפקות", הלייבל העצמאי של RBS. בשנת 2002 הוציא ההרכב את הסינגלים "בשמש העולה" ו"על הכביש" שזכה בפרס נוצת הזהב ל"קליפ השנה", בשנת 2003 את הסינגלים "עולמות אחרים" ו"צ'יינה" (שבו השתתף גם יהל) ובשנת 2004 את "פתאום ורשת החשמל" למילותיו של המשורר מאיר ויזלטיר (שהוקלט במסגרת התוכנית 9 שעות ושיר בערוץ מוזיקה 24). רק השיר "צ'יינה" נכנס לרשימת ההשמעה של גלגלצ, ובעקבות כך הקליט ההרכב את השיר "וגאס", שבו מתוארת התחנה כ"חבורה של רובוטים" שבוחרת מה תשמע מדינה שלמה.

לב השתתף באלבומם של "חיילי הנקמה" (בשיר "לאס וגאס") ויחד עם חבריו ל-RBS הפיק וביים את הקליפ לשיר "אמריקה" של להקת אתניX.

בין השנים 2003–2006 ערך והגיש נימרוד לב יחד עם חבריו בRBS תוכנית רדיו, "הסינדיקט", ברדיו צפון ללא הפסקה.

בזמן מלחמת לבנון השנייה הוציאו חברי ההרכב RBS, העובדים וחיים בצפון ישראל, את "The Web Digital Album", אלבומם הראשון שאינו ניתן לרכישה בחנויות אלא רק להורדה חופשית באינטרנט תחת רישוי CC. השיר "מקום שהוא בית" המופיע באלבום כולל הקלטות נפילת קטיושות ורעמי תותחים כפי שהוקלטו בעת המלחמה באולפן של RBS בצפון הארץ. השירים "מקום שהוא בית" ו"הפכתי שבוי" מופיעים גם באוסף "לצפון באהבה" שהוציאה רשת ג' אחרי מלחמת לבנון השנייה.

בהזמנת "קול ישראל", הפיק מוזיקלית וביצע בשנת 2010 חידוש לשיר "יש לי חלום" של משה וילנסקי ויחיאל מוהר, לכבוד ספיישל מאה שנה להולדת וילנסקי. השיר יצא במהדורה מוגבלת ושודר לראשונה בפסח אותה שנה.

### אקטיביזם

כחלק מ-RBS, לב כתב ונאם בעד שיתוף קבצים ככלי שיווקי, וקרא לאמנים "לשחרר" את המוזיקה שלהם. כאשר אתרים כמו ליונטוורק ו-WarezFaw הועמדו לדין על הפרת זכויות יוצרים, נתנו בהם לב ו-RBS את השירים שלהם להורדה בחינם כדי שיהיה בהם תוכן חוקי. בהרצאה שהעביר בפקולטה למשפטים באוניברסיטת חיפה שזכתה להפצה נרחבת באינטרנט, שיתף לב ב"אמת לגבי תרבות הקומבינה הרדודה של תעשיית המוזיקה הישראלית". בשנת 2006 הוזמנו לב ו-RBS להשתתף ולהציג בוועידה הבינלאומית של Creative Commons בריו דה ז'ניירו. לב נבחר להשיק בארץ את זכויות היוצרים האלטרנטיביות CC, בשיתוף עם אוניברסיטת חיפה.

לב הוא מהאמנים שהתנגדו לתוכנית ההתנתקות, הופיע בהתנדבות בהפגנת סטודנטים באוניברסיטת תל אביב נגד המהלך והתראיין לעיתונות ולטלוויזיה, שם טען כי הפינוי מסוכן לדמוקרטיה הישראלית ודיבר על פוסט-ציונות.[דרוש מקור]

בסוף שנת 2005 נאם לב בכנס הבחירות המסכם של בנימין נתניהו והודיע על תמיכתו בנתניהו ובליכוד בבחירות לכנסת ה-17. במהלך מערכת הבחירות כתב לב בלוג חברתי באתר וואלה!.

במהלך מלחמת לבנון השנייה, הלחינו והקליטו נימרוד לב ו-RBS יחד עם קרנית גולדווסר את השיר "הפכתי שבוי", למילים שכתב משה קלוגהפט. לב היה שותף פעיל במחאה הציבורית שקמה אחרי המלחמה.

### חזרה לקריירת סולו

נמרוד לב ואלירן אביתר-לוי, מתוך פרויקט "פנסים"
ב-2011 שב לב לפעילות סולו, יצא לסיבוב הופעות יחד עם אלון גל ואף הפיק מוזיקלית את שיריו של גל. כחלק מסיבוב זה הוציא לב שיר בשם "קיץ בא".

ביולי 2012 הוציא שיר ראשון מתוך אלבום חדש, "אוקיינוס", שאת מילותיו כתבה בת זוגו, העיתונאית נועה בנוש. הוצאת השיר לוותה בפעילות אינטרנטית חדשנית שכללה וידאו קליפ להפצה דרך יו-טיוב ובו תיעדו בני הזוג את חיי החתולים שלהם, וקמפיין ראשון מסוגו בעולם לבחירת עטיפת הסינגל ברשת החברתית לשיתוף תמונות "אינסטגראם".

סינגלים נוספים שיצאו מהאלבום הם "אדום" שנכתב בידי בנוש והלחין לב בעקבות מבצע "עמוד ענן" והשיר "אחי הגדול" שכתב נמרוד לזכר אחיו שנפל בעת שירותו הצבאי. בשיר מנגנת אמו הפסנתרנית נעמי לב, בעיבוד לפסנתר שכתב עבורה דניאל סלומון.

ביולי 2013 התפרסם קליפ לשיר "לחלום אותך", מתוך אלבום הסולו של נמרוד לב. בקליפ הלא שגרתי, שביים אופיר לובל (שלישית "פרוזאק", "ארץ נהדרת"), מופיעה ליאת הר לב (כוכבת הסדרה "רמזור"), ככלתו של לב הנקלעת ביום חתונתם לעימות עם נינג'ות ומפליאה בהם את מכותיה. בקליפ השתתפו גם מומחי אמנויות לחימה.

בדצמבר 2013 הוציא לב את "זורק לה עוגיה", אלבום הסולו השלישי שלו; והראשון אחרי 12 שנה. באלבום משתף שוב לב פעולה עם המשורר רוני סומק בביצוע משותף ל"הטמפרטורה היא אבק שרפה" שכתב סומק והלחין לב.

בינואר 2013 השתתף נמרוד לב גם בפרויקט "פנסים" של המוזיקאי אלירן אביתר לוי ושר את הסינגל השני מתוכו, "מתחיל עכשיו".

ב-2015 השתתף בכתיבת השיר הדו-לשוני (אנגלית וצרפתית) של קורין אלאל ועמית שקד, "Good to go".

ב-2016 נמרוד לב הפיק מוזיקלית את הדואט של ג'וזי כץ וברק ויס, "נמס בזמן".

באוקטובר 2017 הוציא לב את הסינגל "שמש", בהפקתם ובהשתתפותם של הצמד גיא ויהל. הווידאוקליפ לשיר הוא מתוך תיעוד חתונתם של לב ובנוש.

בדצמבר 2017 הוציא לב את "ממטר". השיר הוקלט בלונדון בהפקתו של יועד נבו.

בפברואר 2018 לב הפיק מוזיקלית את שיר הבכורה של המוזיקאי עמרי סמדר יחד עם הזמרת אסתר רדא, "Your love is mine".

בסוף 2018 יצא הסינגל "מאמין". השיר יצא בשתי גרסאות. אחת בהפקתו של לב עצמו, והשנייה בהפקתו של סבו. הוצאת השיר לוותה בפרסומו של טור דעה בעיתון ישראל היום, "להיות יהודי דור 3.0", בו שטח לב את תפיסת עולמו כמאמין שומר מצוות מזה שנים רבות, שאינו חש בצורך להחליף את סביבתו התרבותית והחברתית ה'חילונית' עקב כך.

במהלך הסגר של פסח 2020 בעת משבר הנגיף, הוציא לחן חדש לתהילים ס"ז: "יודוך עמים" שהקליט בביתו. הלחן החדש הופץ בפייסבוק בלבד ולמרות שלא יצא באופן רשמי, הושמע רבות בכאן מורשת ואף נכנס לפליילייסט של גלגלצ. 

בהמשך לפעילותו למען תרבות חופשית, הקים לב את לייבל "הבית" יחד עם זוגתו אשת התקשורת והאסטרטגיה נועה בנוש. הלייבל הוקם כדי לענות על צורכיהם של אמנים עצמאיים ולייעוץ אסטרטגי לפרויקטים, ביניהם האלבום "בכל זאת אינני נפרד" בשיתוף עם בית הספר הבינלאומי להוראת השואה של "יד ושם" להפצת שיריו של המשורר הנער היהודי-הונגרי גאבור ארדש שנספה בשואה.

ב-10 במרץ 2024 השתתף בסינגל "לכה דודי" של הזמרת רני גולדברג.

קישורים חיצוניים
----------------

ויקישיתוף מדיה וקבצים בנושא **נימרוד לב** בוויקישיתוף
* נימרוד לב, ברשת החברתית פייסבוק
* נימרוד לב, סרטונים בערוץ היוטיוב
* נימרוד לב, באתר שירונט
* נימרוד לב, באתר Songkick (באנגלית)
* נימרוד לב, באתר Tab4u
* נימרוד לב, דף שער בספרייה הלאומית
* נימרוד לב, באתר MOOMA (בארכיון האינטרנט)
* להיות יהודי דור 3.0 - טור דעה ב"ישראל היום"
* יצחק טסלר, הוא מאמין, היא אתאיסטית: זה כל הקסם, באתר ynet, 21 ביוני 2020
* דודי פטימר, ‏נמרוד לב: "'זה כל הקסם' לא ייצג אותי, תסכל אותי שהפך ללהיט אייקוני", באתר מעריב אונליין, 6 בספטמבר 2018
* תעשייה של קומבינות(הקישור אינו פעיל) - הרצאה במרכז למשפט וטכנולוגיה, הפקולטה למשפטים, אוניברסיטת חיפה, 16 בנובמבר 2004
* מרב יודילוביץ', נמרוד לב יופיע בהפגנה נגד ההתנתקות, באתר ynet, 5 באפריל 2005
* שגיא בן נון, מלך לב אדום, באתר nrg‏, 1 בדצמבר 2012
* לי נעים, ‏נמרוד לב כתב שיר לאח ששכל, האם מלווה, באתר ‏מאקו‏, 14 באפריל 2013
* נחום מוכיח, זה כל הקאמבק: נמרוד לב חוזר, באתר nrg‏, 18 בדצמבר 2013

הערות שוליים
------------

1. ↑  וידואוקליפ לשיר "אחי הגדול" ביוטיוב
2. ↑  נמרוד לב חושף: "היום אני שומר שבת כהלכתה", באתר "סרוגים", 22 באוגוסט 2022מחכה שיבואו ימים טובים: הזמר האהוב חושף כי החל לשמור שבת, באתר כיפה, 21 באוגוסט 2022
3. ↑  "שבע שורות על פלא הירקון" ביוטיוב
4. ↑  וידאוקליפ לשיר "זה כל הקסם"
5. ↑  הביצוע של דויד ברוזה ונימרוד לב לשיר "אל תשאלי אם אני אוהב"
6. ↑  וידאוקליפ לשיר "ימים טובים"
7. ↑  "כדורים פורחים" ביוטיוב
8. ↑  וידאוקליפ לשיר "על הכביש"
9. ↑  וידאוקליפ לשיר "עולמות אחרים"
10. ↑  וידאוקליפ לשיר "צ'יינה"
11. ↑  "פתאום ורשת החשמל" ביוטיוב
12. ↑  וידאוקליפ לשיר "וגאס"
13. ↑  "יש לי חלום" ביוטיוב
14. ↑  "תעשייה של קומבינות", הרצאה באוניברסיטת חיפה
15. ↑  וידאוקליפ לשיר "אוקיינוס"
16. ↑  "אדום" ביוטיוב
17. ↑  וידואוקליפ לשיר "אחי הגדול" ביוטיוב
18. ↑  וידאוקליפ לשיר "לחלום אותך"
19. ↑  ynet, בכורה: 5 שירים מהאלבום החדש של נמרוד לב, באתר ynet, 11 בדצמבר 2013
20. ↑  שיר בחזרה: נמרוד לב מארח את רוני סומק, באתר וואלה!‏, 16 בדצמבר 2013
21. ↑  אסף נבו, ‏נמרוד לב - "מתחיל עכשיו", מפרויקט "פנסים" של אלירן לוי, באתר ‏מאקו‏, 21 בינואר 2013
22. ↑  וידאוקליפ לשיר "שמש"
23. ↑  וידאוקליפ לשיר "מִמֶּטֶר"
24. ↑  "Your love is mine" של עמרי סמדר ואסתר רדא ביוטיוב
25. ↑  "מאמין" בגרסת האלבום
26. ↑  "מאמין" בגרסת הרדיו
27. ↑  "להיות יהודי דור 3.0", טור דעה בעיתון ישראל היום
28. ↑  "יודוך עמים ביוטיוב, לצילומי נוף של הצלמת והעיתונאית נועה בנוש זוגתו של לב
29. ↑  סינגל: לכה דודי – רני גולדברג, באתר Spotify

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309823705171
* ISNI: 0000 0001 0811 449X
* VIAF: 160579898
* WorldCat: viaf-160579898

 |